ועדת העבודה, הרווחה והבריאות, כנסת 17, פרוטוקול מספר 549, 2008-11-05 10:00

יצחק גלנטי: שלום, אני פותח את ישיבת הוועדה.

יצחק גלנטי: אנחנו התכנסנו כאן סביב נושא גמלאי ישראל.

יצחק גלנטי: נפתח בסקירה של השר לענייני גמלאים, חה"כ רפאל איתן.

יצחק גלנטי: לאחר מכן נקיים חילופי דברים, ואני מקווה שנוכל להגיע לכלל הבנות.

רפי איתן: אנחנו יושבים היום לפי החלטת ממשלה לפי הצעתו של מזכיר הממשלה, עובד יחזקאל, שהציע שכל משרד יציג את מרכולתו לפחות פעם בשנה בפני הוועדה הנוגעת בדבר.

רפי איתן: אם אני מכיר את הנושאים לגופו של עניין, נדמה לי שאנחנו המשרד הראשון שעושה את זה.

מרינה סולודקין: בכל ועדה עושים את זה.

יצחק גלנטי: אבל השאלה היא, האם עד עכשיו התקיים דיון כזה באחת מהוועדות.

מרינה סולודקין: בוועדת העלייה דיון כזה מתקיים בכל שנה.

מרינה סולודקין: ראש המשרד מציג את עבודת המשרד.

רפי איתן: לפני שאני נותן את רשות הדיבור למנכ"ל, אני רוצה לומר מספר דברים.

רפי איתן: עד כה לא היה משרד גמלאים.

רפי איתן: כאשר סיעת הגמלאים הגיעה לכנסת, היא בחנה את האפשרויות לעזור לגמלאים.

רפי איתן: אני מוכרח לומר, שזה לקח לנו זמן להבין את המערכת האופרטיבית של הכנסת ושל הממשלה.

רפי איתן: מהר מאוד הגענו למסקנה, שבלי משרד מסודר ומאורגן בהתאם לתקנות, לחוקים ולארגון של הממשלה, יהיה לנו קשה מאוד להתקדם, יהיה לנו קשה מאוד לטפל במערכת הסקטוריאלית של הגמלאים כפי שחשבנו לעצמנו מראש.

רפי איתן: לקח לנו הרבה זמן עד אשר הגענו למשרד גמלאים.

רפי איתן: זה קרה באוגוסט 2007, שנה ורבע אחורה.

רפי איתן: גם אז פעלנו בשני מישורים.

רפי איתן: מישור אחד ארגוני ובניית תשתיות עבור הגמלאים על ידי המשרד, ומישור שני דרך הכוח של הסיעה בכנסת או הכוח של הסיעה בממשלה על מנת להשיג שורה של דברים כמו קצבת זקנה, הטיפול בניצולי השואה, הטיפול בהשלמת הכנסה וטיפול בנושא בריאות.

רפי איתן: את זה עשינו הן כסיעה בכנסת והן כשרים בממשלה: השר לענייני גמלאים והשר לענייני בריאות.

רפי איתן: אנחנו השגנו הישגים.

רפי איתן: השגנו הישגים גם במערכת של הכנסת וגם במערכת של המשרד.

יצחק גלנטי: אני מעביר את רשות הדיבור למנכ"ל המשרד, ד"ר אבי ביצור.

אבי ביצור: תודה לשר וליו"ר הוועדה.

אבי ביצור: אני מבקש להציג את פעילות המשרד הצעיר ביותר עבור האנשים המבוגרים ביותר במדינה אחרי שנה ורבע של פעילות.

אבי ביצור: אני רוצה לעשות את זה על בסיס הצגת הפרויקטים והנושאים של שנת 2008 מול התקציב שהוקצה להם, תוך דיווח מה בוצע ומה לא בוצע.

אבי ביצור: בנוסף, אני רוצה להציג מספר יעדים לשנת 2009 כבסיס להמשך התוכנית.

אבי ביצור: המשרד קם כאשר המגמה היתה להוביל מצב שבו משרד חדש לגמרי יישאר בקיום שלו ולא רק בתודעה.

אבי ביצור: לכן, יצרנו פעילויות שסבבו איגום משאבים ממשרדי ממשלה אחרים הנוגעים לכל תחומי החיים.

אבי ביצור: ביחד יצרנו שילוש ואף ריבוע של תקציב המשרד.

אבי ביצור: המטרה היתה לעזור לבית המחוקקים, ומצד שני לטפל בחיי היומיום של הגמלאים, ותיקים, זקנים.

אבי ביצור: אחד הנושאים שבוודאי יעמוד לדיון בשנה הבאה וגם אחריה, הוא איך לקרוא למשרד הזה.

אבי ביצור: ישנו דבר אחד בולט שאיתו אני רוצה לפתוח, והוא 730,000 אנשים המוגדרים כקליינטים של המשרד הזה, אנשים בני 65 פלוס.

אבי ביצור: בנוסף, תוחלת החיים בעולם כולו הולכת ועולה, תודה לאל.

אבי ביצור: ישראל היא אחת המדינות עם תוחלת החיים הגבוהה ביותר בעולם כולו.

אבי ביצור: למרות כל זאת, ההתייחסות של הממשלה, ההתייחסות של השלטונות וההתייחסות האקדמית במחקרים – למשל, בחיפה ובבאר שבע בנושא הגרונטולוגיה הולכת ונוגעת בשני תחומים: רווחה ובריאות.

אבי ביצור: לכן, אני גם מרשה לעצמי לציין בסיפוק, שהשר לענייני גמלאים הוא ייחודי.

אבי ביצור: יש עוד שרה אחת לענייני גמלאים באוסטרליה, ולא יותר.

אבי ביצור: כל השאר נמצאים תחת רווחה ותחת בריאות.

אבי ביצור: אין לי טענה כי המשרדים האלה לא עושים את עבודתם נאמנה, להפך.

אבי ביצור: עם זאת, תחת המשרדים האלה נמצאים רק 170,000 מתוך 730,000 הזקנים שלנו.

אבי ביצור: מי מטפל ב-560,000 הזקנים האחרים?

אבי ביצור: מי מטפל בנושאי תרבות ותעסוקה?

אבי ביצור: מי מטפל בנושאי פרנסה?

אבי ביצור: למה שהם לא יתרמו למדינה מה שהם יכולים?

אבי ביצור: מדוע לא ניקח אנשים ברמת יכולות כאלה, שיטפלו במל"ח-משק לשעת חירום הישראלי?

אבי ביצור: סגני הוא בן 48 יוצא פיקוד העורף ואותו שמו ראש מל"ח באשקלון.

אבי ביצור: למה?

אבי ביצור: מדוע לא ניקח אדם מבוגר יותר?

אבי ביצור: למה לא נסתייע בהם בהרבה מאוד דברים, שאני מיד אציג כאן?

אבי ביצור: המשרד הוא כגוף מטה, החושב שהצורך לטפל בזקנים שלנו, באבות המייסדים שלנו, הוא צורך אמיתי החייב להמשיך בלי כל קשר להתרחשויות כאלה או אחרות.

אבי ביצור: האנשים האלה זקוקים שמישהו יטפל בתרבות היידיש או הלדינו.

אבי ביצור: אצלי בבית יש את שניהם.

אבי ביצור: למה שמישהו לא יטפח את התרבויות האלה?

אבי ביצור: מי יעשה את זה?

אבי ביצור: מי יטפל בשעת חירות בזקנים, שאינם רשומים במוסדות הרווחה?

אבי ביצור: איש לא עושה את זה, רבותיי.

אבי ביצור: חייבים משרד ממשלתי, שייקח ויתכלל את המחלקה לזקנה במשרד הרווחה – וזה בלי להעליב, כי חברתי פאני יוז, עושה עבודה נפלאה שם – את המחלקה לזקן בביטוח הלאומי, את אגף הגריאטריה במשרד הבריאות, את האגף לחינוך מבוגרים במשרד החינוך למקום אחד, ולא חשוב איך קוראים למשרד הזה.

אבי ביצור: אני לא מייחס את זה אלינו, אל השר שלי.

אבי ביצור: חשוב שיעשה את כל זה משרד אחד.

אבי ביצור: כך אנחנו פועלים, וכך אנחנו חיים.

אבי ביצור: אנחנו רואים את הדברים כאיזשהו צורך אמיתי לסייע לאנשים, שלא כולם במצב של הזדקקות כספית או השלמת הכנסה, אלצהיימר וכו'.

אבי ביצור: גם ל הם צריך לעזור, אבל צריך לעשות גם דברים נוספים.

אבי ביצור: זו המטרה, שאנחנו רק בדרך להשגתה.

אבי ביצור: אני מזכיר שאנחנו רק בני שנה ורבע.

אבי ביצור: החזון שהגדיר השר בקומו של המשרד ב-5 באוגוסט, הוא החזרת כבודו ומקומו של הזקן לקדמת החברה הישראלית על ידי שתי פעולות מעשיות.

אבי ביצור: האחת, היא יצירת חברה הנותנת לאזרחיה המבוגרים דימוי והתייחסות נאותה.

אבי ביצור: ראו את המאבק באלימות נגד זקנים, שהמשרד מוביל תחת הסיסמה: "ההורים שלנו הם לא שקי אגרוף".

אבי ביצור: הם לא מסכנים, הם לא שקים, הם ההורים שלנו.

אבי ביצור: אל תכו אותם.

אבי ביצור: הפעולה השנייה היא הקניית איכות חיים, שתבטיח רווחה, ביטחון ועצמאות בחברה הישראלית.

אבי ביצור: מול החזון הזה הצבנו כמה יעדים: להיות גוף מטה לגבי תוכניות ושירותים, גיבוש מדיניות לטייב איכות חיי קשישים על ידי מיצוי ואיגום משאבים.

אבי ביצור: אני רוצה שהחברים בחדר יבינו את הראייה של השר לענייני גמלאים לגבי המושג "איגום משאבים".

אבי ביצור: ראו דוגמא את נושא טיפולי השיניים לזקנים.

אבי ביצור: אם נחלק את 170,000 הזקנים הנזקקים לשתי קבוצות, נגיע לכך ש-85,000 הם ניצולי פליטי שואה.

אבי ביצור: מולם יש תוכנית של קרן הרווחה בסך 350,000,000 שקלים לנושא משקפיים, שיניים, מכשירי שמיעה, מנת מזון וחימום.

אבי ביצור: 85,000 האחרים מחולקים לשתי קבוצות: 17,000 בצפון ובדרום תחת תכנית "שיבה טובה".

אבי ביצור: זו תוכנית שהנשיא קצב, כשעסק בנשיאות ולא בדברים אחרים, עשה.

אבי ביצור: גם התוכנית הזו עוסקת בשיניים, משקפיים, מכשיר שמיעה, מנת מזון וחימום.

אבי ביצור: 71,000 הזקנים האחרים לקח המשרד לגמלאים בהנחיית השר, והקצה 10,000 שקלים לתוכנית שאגף רפואת השן במשרד הבריאות מפעיל ביחד עם אנשי פאני יוז ומשרד הרווחה.

אבי ביצור: רבותיי, בראייה מתכללת ובניהול אחד של שלוש המשימות האלה, אפשר להגיד שתוך שנתיים יכלו לטפל בבעיות השיניים של הזקנים בישראל.

אבי ביצור: זו הראייה של איגום משאבים.

אבי ביצור: דוגמא נוספת, היא אחד הנושאים הכאובים יותר: דיור.

אבי ביצור: נושא "עמידר" כמשל.

אבי ביצור: זה נכון גם לגבי חלד, שקמונה, חלמיש וכו'.

אבי ביצור: דירות "עמידר" הוקמו בשנות ה-50 לאנשים כמו אבא שלי.

אבי ביצור: לקחו מלט ולבנים, הדביקו ואמרו: תגורו.

אבי ביצור: הנחת היסוד היתה שבגיל 60 הם ילכו לעולמם.

אבי ביצור: מה לעשות שהם עוד חיים?

אבי ביצור: מה לעשות שלנו יש כוונה שהם יחיו עד 120 שנה?

אבי ביצור: מי שגר בדיור "עמידר" היום הוא לא אדם נזקק.

אבי ביצור: חלקם כמו אבא שלי.

אבי ביצור: מי מטפל בדיור?

אבי ביצור: מי משקם ומשדרג עכשיו את הדירות של "עמידר"?

אבי ביצור: אין מי שיעשה את זה.

אבי ביצור: המשרד שלנו לקח את זה על עצמו ביחד עם ועידת התביעות של ניצולי השואה ועם משרד השיכון.

אבי ביצור: התוכנית כוללת 72,000,000 שקלים ל-5 שנים להקמת 17 הוסטלים ענקיים המכילים אלפי דירות בכל הארץ.

אבי ביצור: אני מדבר על 5 שנים.

אבי ביצור: אנחנו רוצים רציפות שלטונית ואנחנו רוצים התחייבות שלטונית לטיפול בזקנים האלה ב"עמידר" ובחברות ממשלתיות אחרות בדיור הציבורי.

אבי ביצור: זה רעיון האיגום.

אבי ביצור: היעד השלישי שלנו, הוא גוף בקרה ומעקב.

אבי ביצור: יש לנו כלבי שמירה על זכויות זקנים מחוץ לממשלה כמו "כן לזקן" ואחרים.

אבי ביצור: צריך שיהיה גוף ממשלתי קואליציוני.

אבי ביצור: השר ואנשיו צריכים לייצג קואליציה, אבל מצד שני יש עם נושא הזקנה הרבה מאוד בעיות שהן כמעט ברמת אופוזיציה.

אבי ביצור: גם בזה צריך לטפל.

אבי ביצור: לכן, נדרש גוף בקרה ומעקב.

אבי ביצור: ראו למשל את התייחסות המשרד לדוח דורנר.

אבי ביצור: תראו מה אמר המשרד הזה שהדוח הזה יצא לפני החלטת הממשלה.

אבי ביצור: מבנה המשרד הולך לעבר בנייה על בסיס תקנים באגף לחינוך מבוגרים במשרד החינוך, שהועברו למשרד לענייני גמלאים.

אבי ביצור: הקורסים להעשרה והכשרה יהיו באחריות המשרד לענייני גמלאים.

אבי ביצור: בנוסף, הנושא של החזרת הרכוש היהודי הגזול הן באירופה והן במדינות ערב.

אבי ביצור: כל זה נוגע לאנשים זקנים, שהם קליינטים של המשרד.

אבי ביצור: זה ביחד עם הפרויקטים שהוצגו יצר משרד שהולך וגדל.

אבי ביצור: היום המשרד עומד על 50 תקנים, כאשר הוא התחיל עם 15 תקנים.

אבי ביצור: היום המשרד הולך ומתעצם לעבר פעילות במבנה תלת אגפי: האגף להחזרת רכוש לניצולי שואה, אגף לפניות ציבור ומידע לגמלאים וזכויות גמלאים והאגף של ביצוע הפרויקטים.

אבי ביצור: תחום עיסוק נוסף שהמשרד קיבל, הוא תחום ירושלים.

אבי ביצור: תקציב המשרד השוטף בשנת 2008 הוא 75,000,000 שקלים.

אבי ביצור: התקציב לשנת 2009 הוא 80,000,000 שקלים, וההרשאה להתחייב היא 30,000,000 שקלים.

אבי ביצור: חיזוק הצפון ועוטף עזה 10,000,000 שקלים.

אבי ביצור: העברת עודפים שהעברנו בשנת 2007 יצרה תקציב של 160,000,000 שקלים בשנת 2008.

אבי ביצור: באיגום המשאבים הגענו להוצאה של 300,000,000 שקלים.

אבי ביצור: ביחס שבין פרויקטים לבין מנהלה וארגון, ניתן לראות שלנושאי מנהל וארגון הלך שליש.

אבי ביצור: זאת שנת ההקמה של המשרד, ועברנו כבר פעם אחת דירה.

אבי ביצור: אנחנו יושבים במשרדים שבהם ישב חה"כ ליברמן, וכנראה מתרחבים לעוד קומה בבניין הזה.

אבי ביצור: שני שליש הלכו לטובת הפרויקטים.

אבי ביצור: זה יחס יפה מאוד, שיקטן בשנת העבודה 2009.

אבי ביצור: המטרה היא לעסוק יותר בפרויקטים.

אבי ביצור: אני רוצה שתראו איך חילקנו את תחומי הפעילות תחת הבית הדמיוני, שרצינו להקים לטובת הזקנים, שיבואו ויקבלו טיפול בכל קומות הבית הזה ולא יצטרך לנדוד בין עשרות משרדים ועשרות כתובות.

אבי ביצור: התחומים הם: רווחה ושעות הפנאי, תרבות, בריאות וסיעוד, דיור ושיכון, פניות הציבור, ניצולי השואה.

אבי ביצור: הריני שמח לבשר כאן, שבמקביל למוקד *8840 שמעניק מידע ותשובות של מומחים בזמן אמיתי לכל זקן בכל שעות היממה, קם בשבוע זה מוקד מיצוי זכויות לניצולי שואה שבראשו עומד מנכ"ל משרד הרווחה.

אבי ביצור: המוקד הוקם כדי ש-250,00 ניצולי השואה יוכלו לקבל את המידע שהם כל כך זקוקים לו.

אבי ביצור: מול המוקד הזה מופעל מבצע שיחור (Reaching Out).

אבי ביצור: אלפי מתנדבים פועלים על מנת להגיע ל-250,000 הניצולים, להבאת החומר שלהם למוקד, כדי שפעם אחת ולתמיד יקבעו את זכויותיהם של ניצולי השואה.

אבי ביצור: בנוסף, ישנו למשרד תחום פעילות בנושא ירושלים, תחום החזרת הרכוש ואגף לחינוך מבוגרים.

אבי ביצור: פעילות נוספת היא מועדוני תעסוקה.

אבי ביצור: אני אתן דוגמא קלאסית לדרך שאותה מוביל השר.

אבי ביצור: השר טוען כי גמלאים עסוקים הם גמלאים בריאים.

אבי ביצור: איך עושים את זה?

אבי ביצור: מאבק בנושא הדיסריגרד במס ההכנסה, על מנת שהם יקבלו יותר כשנעסיק אותם.

אבי ביצור: במה נעסיק אותם?

אבי ביצור: סיירת תיירות ירושלים.

אבי ביצור: משרד הגמלאים ומשרד התיירות נעים במתחם העיר העתיקה, מאירים ומסבירים.

אבי ביצור: תעסוקה נוספת היא בתחום זהירות בדרכים.

אבי ביצור: הפעלת גמלאים לכבישים אדומים, כדי למנוע את הפגיעה.

אבי ביצור: מי נפגע מס' 1 בתאונות דרכים של הולכי רגל?

אבי ביצור: גמלאים.

אבי ביצור: בואו נשתמש בהם לטובת העניין הזה.

אבי ביצור: אלה שתי דוגמאות אפשרויות להפעלה על ידי גמלאים, שאנחנו מבקשים לבצע.

אבי ביצור: מיזם נוסף, הוא מיזם ח"ן-חיים נאותים.

אבי ביצור: במיזם הזה מושקעים 12,000,000 שקלים.

אבי ביצור: 10,000,000 שקלים של המשרד ו-2,000,000 שקלים ממשרד מדע, תרבות וספורט.

אבי ביצור: 100 מגרשים למכשירי כושר גופני לזקנים או לפטנק משחק הכדורת הצרפתי.

אבי ביצור: הקמנו ליגה לפטנק שעובדת כבר עם 90 קבוצות.

אבי ביצור: אולי הפועל רמת גן תביא פעם אליפות.

אבי ביצור: זה מיזם עבור גמלאים ב-85 יישובים.

אבי ביצור: מיזם גי"א- גמלאי ישראל: הסעדה והזנה לזקנים רעבים בדרך.

אבי ביצור: בכל חג יהודי עומדים בתור המון זקנים רעבים במשרד של השר, והשר מבקש ממני לעזור להם.

אבי ביצור: אני כבול בבירוקרטיה שמשרד הרווחה מכיר.

אבי ביצור: בשנה האחרונה עבדנו ביחד עם משרד הרווחה, והשקענו כסף בלהאכיל זקנים בראש השנה.

אבי ביצור: חשבנו להפוך את זה למיזם קבוע.

אבי ביצור: חשבנו להקים מסעדות על ידי עמותות כמו "מאיר פנים" ואחרות, ונאכיל במנות שמשרד הבריאות יקבע מהו הערך הקלורי של כל מנה ומנה.

אבי ביצור: יש כאלה שלא רואים את זה טוב.

אבי ביצור: ראש עיריית אשקלון לא אוהב את זה.

אבי ביצור: הוא היה רוצה נקודות במקום.

אבי ביצור: השר פחד שבנקודות יקנו כל מיני משקאות חריפים.

אבי ביצור: בתחום דיור ושיכון יש שני פרויקטים שאני רוצה לדבר עליהם.

אבי ביצור: האחד הוא שדרוג הדיורים המוגנים.

אבי ביצור: על זה דיברתי קודם.

אבי ביצור: דיברתי על העבודה עם "עמידר", משרד השיכון וועידת התביעות.

אבי ביצור: בנוסף ישנו פרויקט ההתיישבות העובדת.

אבי ביצור: נוצר מצב שהזקנים גרים היום בדירות לא ראויות במושבים.

אבי ביצור: הזכויות שהיו להם הבנים היורשים לקחו, והם זרוקים.

אבי ביצור: אנחנו ביחד עם משרד הנגב והגליל ומשרד השיכון יצאנו לפרויקט של 300 דירות.

אבי ביצור: הזקנים משקיעים 2%, כדי שלא יגידו שזאת נדבה או מתן בסתר.

אבי ביצור: זה בדיוק כמו פרויקט שיקום שכונות, ולכן משרד האוצר אישר את זה.

אבי ביצור: אנחנו מדברים על שדרוג הבתים.

אבי ביצור: אנחנו לא בונים להם וילה.

אבי ביצור: אנחנו לוקחים את המקלחת ובונים ידיות למניעת החלקה, על מנת שלא ישברו את עצם הירך.

אבי ביצור: בנוסף, קצת סיוד וצבע.

אבי ביצור: המטרה היא לתת קצת טעם לחיים במושבים בצפון ובדרום.

אבי ביצור: כך יהיה שנה הבאה בקיבוצים.

אבי ביצור: שם יש מאבק עם האוצר ששואל, האם זקן בקיבוץ הוא בעל הדירה שבה הוא גר.

שרה מרום שלו: כל מה שאתה אומר הוא יוצא מן הכלל, אבל איפה זה מפורסם?

יצחק גלנטי: הוא מדווח כעת על עבודת משרד הגמלאים.

אבי ביצור: אני עובר לתחום הרווחה והפנאי.

אבי ביצור: יש לנו ניידות מלב"ת- המרכז הישראלי לעזרי בית לקשיש ולנכה.

אבי ביצור: שמנו על הניידות האלה את סמל המשרד, תקצבנו אותם ואנחנו מפזרים אותם בכל הארץ על מנת להסביר לזקנים מה לעשות.

אבי ביצור: אנחנו גם נעזרים ביד ריבה כדי לתת סיוע משפטי חינם לזקנים.

אבי ביצור: ועדת ביצור היא הוועדה למאבק באלימות נגד זקנים.

אבי ביצור: היום ב-7 ערים, ביניהם חיפה וירושלים, הוועדה הזו קיימת.

אבי ביצור: השבוע אנו מוסיפים עוד 3 ערים באישור השר לביטחון פנים: בת ים, אשקלון וחדרה.

אבי ביצור: אלה הערים האלימות ביותר אחרי 7 הערים הראשונות.

אבי ביצור: מופעל שם מודל בשיתוף עם כל משרדי הממשלה והעיריות, על מנת לצמצם תופעות כמו התופעה של איטה פוגל.

אבי ביצור: בתחום האקדמיה – החלטנו להשקיע במחקרים, מלגות וכנסים בנושא הזקנה, כדי לעזור לבאר שבע וחיפה לקדם יצירת קדר של נוער שיבוא לעבוד במשרדים הרלוונטיים כמו משרד הרווחה ומשרד הגמלאים.

אבי ביצור: אחד הנושאים המרגשים הוא נושא מופעי התרבות.

אבי ביצור: לקחנו את גמלאי אמ"י מגיל 55 ומעלה, 200 במספר, הקצבנו לזה תקציב של 5,000,000 שקלים, יצאנו על פי חוק הממשלה לדרום ולצפון וקיימנו 85 מופעים, כמו יענקלה בן סירה, מול זקנים.

אבי ביצור: זו חוויה.

אבי ביצור: מגיע להם שתהיה תרבות.

אבי ביצור: מגיע לאומנים הזקנים האלה להופיע.

אבי ביצור: מגיע לראות את יצחקי בן 92 עומד ושר את השיר שלו "אבא בוא ללונה פארק".

אבי ביצור: זו חוויה מרגשת.

אבי ביצור: בזכות השר הזה, היתה לי הזכות לקחת את זה איתי.

אבי ביצור: בנושא פניות הציבור הזכרתי קודם את שני המוקדים.

אבי ביצור: בנושא ניצולי השואה המשרד רואה עצמו כמשרד לניצולי השואה מהסיבה שכולם בגיל המתאים למשרד הזה.

אבי ביצור: אנחנו עוסקים בנושא התמיכות לארגוני ניצולי השואה.

אבי ביצור: אנחנו עוסקים בנושאי הוקרה, אות ותעודה לכל ניצולי השואה החיים איתנו היום.

אבי ביצור: אנחנו עוסקים בנושא השיחור (Reaching Out).

אבי ביצור: אנחנו עוסקים בהקמת מוקד ביצוע זכויות לניצולי השואה, וממשיכים הלאה כדי לנסות לעזור להם ככל יכולתנו.

אבי ביצור: הנקודה האחרונה היא "והדרת פני זקן" בקהילה.

אבי ביצור: אני חושב שזה לב לבה של ההוויה של המשרד של השר רפי איתן.

אבי ביצור: אנחנו לוקחים בני נוער בשירות הלאומי/אזרחי, כולל הערבים והדרוזים או אלה שלא רוצים ללכת לצבא מפאת דת, ומשתמשים בהם על מנת לסייע לזקנים כשירות למדינה.

אבי ביצור: היום 200 בני/בנות שירות לאומי מפוזרים בארץ וממונים על ידי המשרד לענייני גמלאים מול 1,000 זקנים שזקוקים לכך.

אבי ביצור: כל אחד מבן השירות קיבל 5 זקנים, שהוא צריך לטפל בהם ולכתוב את סיפור חייהם.

אבי ביצור: אני חושב, שזה ממצה את המסר שהמשרד הזה מנסה להעביר.

אבי ביצור: אין ספק, שיש בעיות עצומות בנושא הזקנה.

אבי ביצור: אין ספק, שאלמן/אלמנה, נושא הקצבאות והנושא של הצמדה למדד הם נושאים שצריכים להתקדם.

יצחק גלנטי: תודה רבה.

יצחק גלנטי: קודם כל אני נותן זכות דיבור לחברי הכנסת.

מרינה סולודקין: תודה למשרד הגמלאים, שנתן לנו דיווח ראשון מה הוא עושה במשרד.

מרינה סולודקין: אני עדיין לא החלטתי אם אנחנו זקוקים למשרד הזה או לא.

מרינה סולודקין: חבל שהפוליטיקה הישראלית לא נתנה מספיק זמן כדי לפתח את כל התוכניות, שאתם הצגתם.

מרינה סולודקין: נקווה שבכנסת הבאה המשרד הזה יהיה משרד סטטוטורי.

מרינה סולודקין: הטיפול באנשים בני 60 עד 120 הוא מאוד חשוב.

מרינה סולודקין: אתמול שלחתי מכתב ליועץ המשפטי, מני מזוז, בנושא של העברת הסמכויות ממשרד החינוך למשרד הגמלאים.

מרינה סולודקין: חשבתי שזה לא מתאים לשני משרדים.

מרינה סולודקין: עכשיו ישנה ממשלת מעבר, וחששנו שהעברת הסמכויות בתחום חינוך מבוגרים תכלול גם את האולפנים.

מרינה סולודקין: אנחנו בוועדת העלייה והקליטה נגד זה, כיוון שהמדינה בנתה את המערכת של האולפנים במשך שנים בתוך משרד החינוך ומעבר שלה הוא מסוכן.

מרינה סולודקין: אמרו לי, שהאולפנים הם מחוץ למעבר הזה.

אבי ביצור: אמת.

רפי איתן: ההחלטה נעשתה בממשלה תקינה, עוד לפני שהיא היתה ממשלת מעבר.

מרינה סולודקין: אבל הכנסת היתה נגד.

רפי איתן: בנוסף, אנחנו לקחנו רק את הנושא של חינוך למבוגרים.

רפי איתן: לא לקחנו את החינוך של הרוסים, לא לקחנו את האולפנים.

מרינה סולודקין: אולפני זה לא רוסים.

מרינה סולודקין: זה כולם.

מרינה סולודקין: זה גם צרפתים וגם אתיופים.

רפי איתן: מרינה, גם אני רוסי.

רפי איתן: אל תעלבי.

מרינה סולודקין: טוב מאוד שנושאים כמו דיור ציבורי ועזרה לאנשים בגיל המבוגר היו בתוך האג'נדה של המשרד.

מרינה סולודקין: נקווה שבכנסת הבאה אנחנו נמשיך להילחם על כך.

מרינה סולודקין: השאלה היא, האם זה יהיה תחת משרד הגמלאים או תחת משרד העבודה והרווחה.

מרינה סולודקין: זה תלוי מי יהיה בכנסת, מה יהיה בכנסת.

יצחק גלנטי: אם תתמכי בנו, אז אנחנו נהיה בכנסת.

מרינה סולודקין: השאלה היא, מי יהיה ראש הממשלה ומה יהיה היחס שלו לכל העניינים החשובים לנו.

יצחק גלנטי: אני מעביר את רשות הדיבור לנתן לבון, יו"ר "כן לזקן".

נתן לבון: תודה רבה על הדיווח.

נתן לבון: אני מאוד התרשמתי מההתלהבות והמסירות של המנכ"ל.

נתן לבון: יחד עם זאת, אני חייב לומר שמרוב עצים לא רואים את היער, או מרוב יער לא רואים את הזקן.

נתן לבון: הפרויקטים שהוזכרו פה, חלקם נעשים, חלקם בתוכנית וחלקם בדמיון.

יצחק גלנטי: מנין לך שזה בדמיון?

יצחק גלנטי: אתה מטיל ספק בעשייה של המשרד לענייני גמלאים.

יצחק גלנטי: הדברים מוכחים.

יצחק גלנטי: תוציא את המילה "דמיון".

נתן לבון: לכבודך אני מוריד את המילה "דמיון".

נתן לבון: לא חשוב מתי המשרד בפועל התחיל לפעול.

נתן לבון: השר איתן זוכר שאנחנו אמרנו לו והוא הסכים איתנו, שהדבר הכי חשוב הוא לשמור על ערכה של קצבת הזקנה.

נתן לבון: כלומר, להחזיר עטרה ליושנה, 16% הצמדה לשכר הממוצע במשק.

נתן לבון: לו היום הקצבה היתה מוצמדת לשכר הממוצע במשק, היא היתה גדולה יותר ב-100 שקלים.

נתן לבון: לא רק שלא לחמתם למען זה, אלא שפעמיים העניין הזה עבר בוועדה הזו.

נתן לבון: פעם אחת הדחתם את מי שהיה יו"ר הוועדה מאחר שהוא קידם חוק כזה, ופעם שנייה העניין עבר אבל לאחר הערעור של האוצר אתם נכנעתם וויתרתם על ההצמדה.

נתן לבון: זה הדבר הכי חשוב.

נתן לבון: לא צריך לשלוח את הזקנים עם נקודות או עם סל של משרד הבריאות לבתי התמחוי.

נתן לבון: הזקנים לא צריכים ללכת לבתי התמחוי.

נתן לבון: זו בושה וחרפה.

נתן לבון: אני אמרתי את זה לכל מיני שרים.

נתן לבון: תנו את הבחירה לזקנים, שילכו לאן שהם רוצים.

נתן לבון: אם יהיו מסעדות מוזלות, חלקם ילכו אליהם.

יצחק גלנטי: לו אני הייתי שר האוצר, הייתי נותן 1,000 שקלים ולא 100 שקלים.

יצחק גלנטי: אנחנו בסך הכל 7 חברים מתוך 120 חברים.

יצחק גלנטי: זה לא אומר שכוחנו קטן, אבל זה אומר שכוחנו מוגבל.

יצחק גלנטי: על מנת להרים את קצבת הזקנה ב-100 שקלים.

יצחק גלנטי: כפי שהאוצר מציג זאת, העלות היא 4 מיליארד שקלים.

יצחק גלנטי: אני לא מצאתי את הפטנט, איך לשכנע את כנסת ישראל להעביר תקציב נוסף בסדר גודל כזה.

יצחק גלנטי: אם לך יש את הפטנט, אני אשמח אם תוכל להראות לי איך עושים את זה.

נתן לבון: הפטנט היה בידכם.

נתן לבון: בהרכב הקואליציוני שהיה אתם הייתם לשון המאזניים.

נתן לבון: הממשלה היתה קמה ונופלת על 7 חברי כנסת המופלאים של הגמלאים.

נתן לבון: אתם לא הפעלתם את הכוח הזה, למרות שבשיחות שהיו בינינו הבהרתי לכם זאת.

נתן לבון: בנוסף, היתה מונחת על שולחן הוועדה הצעת חוק הכללת האשפוז הסיעודי בחוק הבריאות.

נתן לבון: החוק הזה עבר בקריאה טרומית, ואתה אפילו לא העלית את זה על סדר היום.

נתן לבון: עכשיו הנושא נמצא בוועדה אחרת, וזה מאוחר מדי.

יצחק גלנטי: תודה רבה על ההתמצאות שלך הבלתי מעורערת על מה שנעשה בכנסת ובוועדה הזו.

נתן לבון: לגבי פרויקטים שונים – אני שומע מגורמים שונים ומעמותות שהם תקועים ולא העבירו להם כסף.

נתן לבון: אני לא רוצה לומר כרגע אם צריך משרד גמלאים או לא, אלא רוצה להביא לתשומת לבכם שהחוקים החשובים שהיו במדינת ישראל, כמו ביטוח לאומי, חוק סיעוד וכל הסדרי הפנסיה התבצעו במדינת ישראל ללא משרד הגמלאים.

נתן לבון: היה מצופה שבעזרת משרד הגמלאים ייעשו דברים נוספים.

נתן לבון: פרויקטים זה נשמע נחמד, אבל התפקיד של המשרד הוא לקדם חקיקה חשובה שמעסיקה את הזקנים.

מידד גיסין: אני מצטער שהמנכ"ל רצה לדווח על נושא הבריאות, נעצר בגלל קריאות ביניים, ודילג עליו.

מידד גיסין: נושא הבריאות הוא נושא חשוב שהגמלאים מתמודדים איתם.

מידד גיסין: אני מברך על כל הפעילות שהמפלגה ומשרד הגמלאים עשו בנושא של הבריאות.

מידד גיסין: אני לא רוצה לפרט, אבל חבל מאוד שעד היום זה לא פורט באוזני הציבור.

מידד גיסין: הציבור לא יודע מה המפלגה עשתה.

מידד גיסין: אני מקווה, שבכנסת הבאה המפלגה תמשיך בפעילות שלה, בעיקר בנושא הבריאות וביתר הנושאים הקשורים לגמלאים.

משה שרוני: יש בעיה עם עם ישראל.

משה שרוני: הבעיה היא קוצר זמן.

משה שרוני: אי אפשר לתקן מה שלקחו מהגמלאים במשך 58 שנים בתקופה כזו קצרה.

משה שרוני: אי אפשר להגיד שלא עשינו הרבה שגיאות.

משה שרוני: מי שמודה שהיו שגיאות, יתקן אותן בעתיד.

משה שרוני: סיעת גיל שמה במרכז הכנסת את הידיעה שהגמלאים במדינת ישראל קיימים.

משה שרוני: 58 שנה אף אחד בכנסת לא שמע את נושא הגמלאים.

משה שרוני: זה הדבר החשוב ביותר.

משה שרוני: אם מישהו חושב שזה לא חשוב, אז יש לו בעיה.

משה שרוני: נושא הגמלאים במדינת ישראל הוזנח 58 שנים.

משה שרוני: קצת סבלנות.

משה שרוני: אנחנו חדשים, עשינו שגיאות, ניסינו לתקן אותן ובעתיד נתקן אותן.

משה שרוני: אי אפשר לומר שנושא הגמלאים לא טופל.

משה שרוני: יש כמה מפלגות שאומרות שהן מפלגות חברתיות.

משה שרוני: מפלגת העבודה היא לא מפלגה חברתית.

משה שרוני: ש"ס היא מפלגה סקטוריאלית.

משה שרוני: ביתר המפלגות לא עלה הנושא החברתי.

משה שרוני: כאשר אין עזרה מתוך הקואליציה, ממפלגת העבודה, זה קשה.

משה שרוני: אני אספר לך סיפור אמיתי.

משה שרוני: כאשר אני הגשתי את הצעת החוק של הגדלת הקצבה בוועדה השרים לענייני חקיקה, השר כבל התנגד.

משה שרוני: הוא ממפלגה חברתית מאוד, ולכן אי אפשר לבוא בטענות לליכוד, לקדימה ולשאר המפלגות.

משה שרוני: יש בעיה.

משה שרוני: כל אחד אומר: "טובת המדינה".

משה שרוני: האם הגמלאים לא חיים במדינה הזו?

משה שרוני: האם הגמלאים לא הקימו את המדינה ולא עברו את כל מלחמות ישראל?

משה שרוני: משרד הגמלאים קם בקשיים, שאף אחד לא מתאר לעצמו.

משה שרוני: אם יש טענות, אפשר לתקן.

משה שרוני: צריכים לתת קצת אורך זמן.

משה שרוני: אני מבקש ממשרד הגמלאים שיפרסם את הדברים ברוסית, באמהרית ובערבית, כדי שיידעו מה המשרד עושה ומה ומתכוון לעשות.

משה שרוני: אם היינו ממשיכים לפעול עוד שנה-שנה וחצי, היינו יכולים לבוא לכאן ולהציג את ההישגים.

משה שרוני: דבר אחד כולם צריכים לדעת: אם לא תהיה נציגות בכנסת הבאה לגמלאים, כל ההטבות ייעלמו בשנייה אחת.

משה שרוני: צריך לזכור, שמה שהגמלאים ישימו בסיר הם יאכלו.

משה שרוני: שלא יבואו בטענות לאף אחד.

משה שרוני: אני רוצה להודות לשר הגמלאים ולמנכ"ל, שעשה את כל המאמצים לקדם את הנושא.

משה שרוני: אני מקווה, שבעתיד תהיה יותר פעילות ויותר מודעות.

יצחק גלנטי: ויותר פרסום.

משה שרוני: מודעות זה פרסום.

יצחק גלנטי: האם יש עוד מי שרוצה רשות דיבור?

פאני יוז: העבודה שלנו במחלקת השירות לזקן היא לטפל בזקן.

פאני יוז: זה המנדט היחיד שיש לנו.

פאני יוז: אכן חלק גדול מהפעולות שהוצגו פה, הן פעולות שנעשו.

פאני יוז: אני רוצה לחזק את דבריו של נתן לגבי הכבודה לזקן.

פאני יוז: מה זה כבוד לזקן?

פאני יוז: כבוד לזקן זה לתת לו את האפשרות לחיות בכבוד, שיוכל ללכת לסרט, לתיאטרון ולסופר, ולא לעמוד בתור בבתי תמחוי.

פאני יוז: אני אישית לא בעד בתי התמחוי האלה, שהם מעליבים ופוגעים.

פאני יוז: אחת המטרות שצריכות להיות לכל משרדי הממשלה - ולא רק למשרד הגמלאים, כי הזקנים הם לא הזקנים של משרד הגמלאים או של משרד הרווחה, אלא זקני ישראל – היא להעלות את הכנסת המינימום של הזקן, במיוחד של אלה החיים מקצבת זקנה עם השלמת הכנסה.

פאני יוז: אני מכירה המון זקנים, שמוותרים על תרופות ומוותרים על חימום בחורף, כי צריך לחם ומרגרינה.

פאני יוז: אם קם משרד ייחודי שהוקם כדי לטפל בנושא הזה, זו צריכה להיות עיקר משימתו.

פאני יוז: עוד פעילות כזו פחות כזו, עוד מרכז חברתי, עוד מתנדב, עוד הרחבת פעילות, זה נחמד, אבל זה כקצפת.

פאני יוז: עדיין יש זקנים במדינת ישראל שהם ברמה של לחם ומרגרינה.

פאני יוז: הציפייה שלי ממשרד שהתגייס לצד משרד הרווחה, שהוא לא יטפל רק בנזקקים אלא בכל הזקנים.

פאני יוז: אני עובדת יפה עם ד"ר ביצור, ואני מקווה שנראה את הפנים של החברים כאן בשנה הבאה.

פאני יוז: אחת המשימות שלנו תהיה שלא תהיה קצבת עוני אלא קצבה שהזקן יחיה בה בכבוד.

יצחק גלנטי: אני מוכרח להזכיר, שהמוסד לביטוח הלאומי נבנה על מנת שבישראל זקנים לא יחטטו בפחי אשפה, שדור המייסדים יצטרך להחליט בין הלחם לבין התרופה.

יצחק גלנטי: אם הגענו למצב שהמוסד לביטוח הלאומי לא עונה על הפונקציות האלה, זה אך ורק משום שמשרד האוצר עשה הכל על מנת לפגוע בזקני ישראל.

יצחק גלנטי: זקני ישראל היו עד היום החוליה החלשה במערכת, והיה קל לפגוע בהם.

יצחק גלנטי: זקני ישראל ודור המייסדים הם אלה ששילמו בשעתו את האינפלציה.

יצחק גלנטי: הם אלה ששמעו בשעתו את הבנקים כאשר הם ויסתו את המניות.

יצחק גלנטי: החשש הגדול ביותר שלי היום, הוא שמא הם ישלמו מחר גם את המפולת הכלכלית שהיתה בארצות הברית וצפויה להיות גם פה.

יצחק גלנטי: לכן, אנחנו חייבים לעמוד על כך שנפסיק להיות שק החבטות של האוצר.

יצחק גלנטי: זה בדיוק מה שאנחנו מנסים לעשות.

רפי איתן: משרד הגמלאים הביא לעולם הפוליטי את השפה הגמלאית, שלא היתה קודם והיום כולם מאמצים אותה.

רפי איתן: זה לא היה קודם.

רפי איתן: הנושא של קצבת הזקנה שנמצא בידי ביטוח לאומי, נמצא בידי משרד הרווחה.

רפי איתן: משרד הרווחה אחראי על קצבת הזקנה.

רפי איתן: משרד הרווחה הוא זה שקיצץ בקצבת הזקנה בשנים 2003-2005.

רפי איתן: אלה עובדות חיות.

רפי איתן: משרד האוצר הצליח משנת 2003 ועד היום להפוך את קצבת הזקנה והביטוח הלאומי להיות מחלקה באוצר.

רפי איתן: מהרגע שאנחנו במערכת הזו, אנחנו מנסים לשנות את זה.

רפי איתן: אנחנו מנסים להחזיר את הנושא לחוק ביטוח הלאומי משנת 1954.

רפי איתן: עוד לא הצלחנו, וזאת משורה ארוכה של סיבות, גם מהסיבות האקטואריות הפשוטות של כסף.

רפי איתן: אני יכול לומר לכם, שהיום בביטוח הלאומי, בהתאם לתחזית של תוחלת החיים, יש כסף רק ל-30 שנה.

רפי איתן: כלומר, בעוד 30 שנה לא יהיה ממה לשלם.

רפי איתן: אלה נושאים שחייבים שינוי מבני, הן במיסוי לטובת הזקנים, הן חישובים לטובת הזקנים, והן בחישובים האקטוארים לגבי תוחלת החיים.

רפי איתן: אני לא רוצה להמשיך להתווכח עם נתן לבון, שמתווכח איתי לאורך שנתיים.

יצחק גלנטי: גם איתי.

רפי איתן: אנחנו במשרד הגמלאים ביחד עם שרי הרווחה,

רפי איתן: העבודה וקדימה הבאנו 3.5 מיליארד שקלים בשנתיים שאנחנו נמצאים.

רפי איתן: לאן הם הלכו?

רפי איתן: מיליארד וחצי הלכו לקצבת הזקנה.

רפי איתן: מהרגע שהגענו ועד היום אנחנו העלינו את קצבת הזקנה ב-140 שקלים.

רפי איתן: זה מיליארד וחצי שקלים.

משה שרוני: יותר.

משה שרוני: זה היה 14% והיום זה 16.5%.

משה שרוני: זה 3 מיליארד.

רפי איתן: בנוסף, העברנו כסף לניצולי השואה.

רפי איתן: העברנו כסף להשלמת הכנסה.

רפי איתן: זה לא מספיק, אבל הבאנו.

רפי איתן: הבאנו כסף לנושא הבריאות.

רפי איתן: מידד לא אמר את זה, אבל הוספנו לסל התרופות, הוספנו שורה ארוכה של הטבות לאזרח ותיק.

רפי איתן: לא כולן מיושמות, לא כולן מסודרות, אבל זה מה שיכולנו לעשות.

רפי איתן: אני חושב, שבסופו של יום קצבת הזקנה צריכה לעמוד על 80% משכר המינימום במשק.

רפי איתן: צריך לשאוף לזה, ולתכנן את זה.

רפי איתן: זה שינוי מבנה מהותי, הן במערכת המיסוי והן במערכת האקטוארית.

רפי איתן: אני מקווה שנגיע לזה בממשלה הבאה.

יצחק גלנטי: אני חייב לומר לנתן לבון, שביקורת בונה זה דבר רצוי.

יצחק גלנטי: כאשר הביקורת מופנית לאמצעי התקשורת מבלי שהיא מבוססת, התוצאה היא ירייה עצמית ברגל.

יצחק גלנטי: אם אנחנו נלך לפי אותה ביקרות שהציבור מקבל, הפידבק שמתקבל הוא חד משמעי: אנחנו יכולים להסתדר גם בלעדיכם.

יצחק גלנטי: ם מפלגת הגמלאים תצטרך להתמודד – ואני גם בטוח שהיא תיכנס לכנסת הבאה – זה יהיה למרות הגישה הפסימית שאתם מציגים בתקשורת.

יצחק גלנטי: זו ירייה עצמית ברגל.

יצחק גלנטי: אנחנו מקווים שאכן התוכניות ייושמו, וגמלאי ישראל יזכו סוף-סוף לעדנה.

יצחק גלנטי: תודה רבה, הישיבה נעולה.